
****

****

**תוכן העניינים**

* **[הקדמה - 2](#הקדמה)**
* [**רציונל: למידה חברתית-התנסותית כלמידה משמעותית**](#רציונל) **- 3**
* [**ביטויי הלמידה המשמעותית בחינוך החברתי-קהילתי**](#ביטויים) **- 5**
* [**תפקודי לומד בחינוך החברתי-קהילתי**](#תפקודים) **- 6**
* [**למידה חברתית-התנסותית – מודלים, מתודות וכלים**](#ארגז)  **- 7**
* [**קורס פיתוח מקצועי בנושא: למידה חברתית-התנסותית – כלים ומתודות**](#השתלמות) **- 29**
* [**תפקודי לומד בתכניות מינהל חברה ונוער**](#תכניות) **- 31**

**הקדמה**

החינוך החברתי-קהילתי (החינוך הבלתי-פורמלי) הוא עולם חינוכי עשיר המקיף תפיסות, מסגרות ודרכי פעולה מגוונות. בבסיס החינוך הבלתי-פורמלי נמצאת **הלמידה החברתית-התנסותית**, שמשמעה השתתפות פעילה ומושכלת של הלומדים בתהליך הלמידה באמצעות מגוון רחב של מתודות.

מטרת החוברת להראות כיצד התפיסה הפדגוגית של הלמידה החברתית-התנסותית מגלמת בתוכה את עקרונות הלמידה המשמעותית (ערך, רלוונטיות ומעורבות) ומשלבת כלים ומתודות המקדמים למידה משמעותית ותפקודי הלומד.

החוברת כוללת ארגז כלים ומתודות המבוססים על עקרונות הלמידה החברתית-התנסותית וכן הצעה לתכנית לקורס פיתוח מקצועי למורים ולאנשי חינוך להכרת התפיסה הפדגוגית של הלמידה החברתית-התנסותית ולרכישת מיומנויות לשימוש בכלים ובמתודות המבוססים על תפיסה זו.


בסוף החוברת, מופיעה טבלה המציגה את תפקודי הלומד הבאים לידי ביטוי בתכניות שונות של מינהל חברה ונוער.

**למידה חברתית-התנסותית כלמידה משמעותית**

**רציונל**

**"אין אדם לומד תורה אלא ממקום שלבו חפץ" (עבודה זרה יט ע"א)**

החינוך הפורמלי משתוקק ל"חינוך אחר" כפי שמעידה התסיסה, יש חינוך אחר – גלוי לעיני כול אך בלתי נראה, החינוך האחר הוא החינוך הלא פורמלי, מסקנה: **החינוך הפורמלי צריך לאמץ את עקרונות החינוך הלא פורמלי...** מה שנחשב לעקרונות "אלטרנטיביים", "חדשניים", "מתקדמים" בחינוך הפורמלי הוא בגדר שגרה בחינוך הלא פורמלי... החינוך הלא פורמלי הוא האופק החדש והאופק הפדגוגי של החינוך הפורמלי. ניר מיכאלי , "כבר יש חינוך אחר " , **הד החינוך** , אפריל 2013 , כרך פ"ז , גיליון מס' 05 , עמודים 78-79.

**למידה משמעותית** היא למידה שמביאה להפנמה ושנצרבת בזיכרונו של הלומד לאורך זמן. עדות לכך שבחינוך החברתי-קהילתי מתרחשת למידה משמעותית היא הזיכרונות של בוגרי מערכת החינוך. כאשר הם מתבקשים להיזכר בנקודות משמעותיות מתקופת לימודיהם בבית הספר, לרוב הם מציינים אירועים מתחום החינוך החברתי: טיול, סדנה, הצגה, טקס או פעילות של מעורבות חברתית. לדוגמה, במחקר שנערך על חינוך לזיכרון השואה במערכת החינוך, צוין המסע לפולין כמשמעותי ביותר מכלל הפעולות שבית הספר מקיים בנושא השואה.

ההסבר נעוץ בכך שהחינוך החברתי-קהילתי מתבסס על גישה חינוכית של פדגוגיה חברתית אקטיביסטית, שעקרונותיה משמשים בסיס ללמידה משמעותית.

החינוך החברתי-קהילתי מכוון לסייע למתבגר לברר לעצמו את מערכת הערכים שלו ולבחון את יישומם במציאות. בכך מבקש החינוך החברתי לסייע לבני הנוער להתפתח ולהיות לא רק תלמידים טובים יותר, אלא בני אדם ואזרחים מעורבים ואכפתיים. בית הספר והקהילה הם בין הזירות המרכזיות שבהן ניתן לקדם חינוך לערכים אלו ולמימושם בחיי היומיום.

החינוך החברתי-קהילתי מתייחס להיבטים חברתיים-ערכיים בצורה ישירה וממוקדת. בירור ערכי מתמיד נעשה באמצעות שיח קבוצתי והתנסות התלמידים במילוי תפקידים ומשימות חברתיות בבית הספר ובקהילה. הבירור הערכי עשוי להעלות מתחים שונים: בין הפרט לחברה, בין מימוש עצמי למחויבות חברתית ובין תפיסת ערכים מחייבים לבין ביקורתיות ותפיסה יחסית של ערכים. התמודדות עם מתחים אלה מסייעת לתלמיד לגבש לעצמו סולם ערכים, שיאפשר לו לקבל הכרעות במגוון מצבי חיים ושיתרום לצמיחתו החברתית-מוסרית.

מינהל חברה ונוער מיישם את עקרונות הלמידה המשמעותית בכל התכניות שלו בבית הספר ובקהילה ודוגל בתפיסה חינוכית קהילתית – המחברת בין בית הספר ובין הקהילה והתובעת יצירת רצף של אחריות חינוכית לנוער במשך כל שעות היממה.

בשנתיים האחרונות, נערך מינהל חברה ונוער להשתלב בצורה מיטבית בעולם המושגים של מדיניות משרד החינוך לקידום הלמידה המשמעותית לשם יצירת שפה משותפת בין החינוך החברתי-קהילתי לבין יתר תחומי הדעת בבית הספר.

**ביטויי הלמידה המשמעותית בחינוך החברתי-קהילתי**

|  |  |
| --- | --- |
| מזמני למידה משמעותית | ביטויים בחינוך החברתי-קהילתי |
| ארגון התכנים בתכנית הלימודים במבנים שונים | * תכנים **רב-תחומיים,** השאובים מתחומי ידע שונים. * תכנים **רלוונטיים**, הנוגעים לחיי המשתתפים ושהם בעלי משמעות עבורם. * תכנים הקשורים לתחומי זהות, חברה, תרבות וערכים, אקטואליה ומעורבות חברתית ואזרחית. |
| ארגון לומדים | * **מעורבות פעילה** של הלומדים בתהליכי הלמידה ובבחירת תחומי העניין, התכנים ודרכי הלמידה. * קידום **דיאלוג** בין מורה לתלמיד ובין התלמידים לבין עצמם בפתיחות, בכנות, באמון ובכבוד ובנכונות ללמידה הדדית. * רוב הפעילויות מתרחשות **במעגל**, המאפשר שיח מכבד, הקשבה, שוויון בין המשתתפים ומתן לגיטימציה לכל דעה ומחשבה. * טיפוח **השונות** בין הלומדים ויצירת מסגרות והזדמנויות רבות לגילוי ייחודיותו של הפרט, לפיתוחה ולביטויה המעשי. |
| ארגון זמן | * **גמישות מבנית ותכנון מודולרי** בהתאמה לאוכלוסיית היעד, להקשר חברתי וסביבתי, לאירועים אקטואליים ולשינויים בלתי-צפויים. |
| גיוון בדרכי הוראה ולמידה | * **למידה התנסותית** המשלבת בין הקוגניטיבי, הרגשי וההתנהגותי והמזמנת ללומדים אפשרויות מגוונות **למעורבות פעילה** במצבים סימולטיביים ואמתיים, **לעיבוד רפלקטיבי** של ההתנסויות **וליישום הנלמד** בהקשרים שונים. * **מסגרות ומתודות מגוונות** להתנסות ולהפעלת כל החושים וסוגי האינטליגנציות בהתאמה ליכולות ולסגנונות למידה שונים, כגון: משחקי חברה, דיוני דילמה, משחקי תפקידים ועמדות, סימולציות, סיורים וטיולים, פעילויות יצירה. * פעילות המשלבת **בין חוויה חברתית ורגשית לבין למידה והעמקת ידע** ומזמנתחוויות המעוררות הנאה (או תגובה רגשית אחרת) מיידית, ועם זאת משמשות בסיס לרפלקציה וללמידה לטווח ארוך. |
| גיוון בדרכי הערכה | * שימוש נרחב בכלי **רפלקציה ומשוב**. * עידוד **יזמות** וגיבוש פתרונות יצירתיים. |
| ארגון מרחבי הלמידה | * **הקבוצה** כזירת פעילות מרכזית. * למידה **חוץ-כיתתית** (סיורים, ביקורים, מפגשים, טיולים). |

**תפקודי לומד בחינוך החברתי-קהילתי**

|  |  |  |
| --- | --- | --- |
| תפקודי לומד | דגשים | יישומים בחינוך החברתי-קהילתי |
| תפקוד קוגניטיבי | * חשיבה ברמות שונות * הבנת הנלמד ויישומו * חשיבה ביקורתית * חשיבה יצירתית | * **למידה של נושאים ערכיים ואקטואליים** * **מודל לטיפול באקטואליה** * **דיוני דילמה** * **עידוד יזמות וגיבוש פתרונות יצירתיים** * **יישום הנלמד בהתנסויות במצבי אמת** |
|
|
| תפקוד מטה- קוגניטיבי | * חשיבה על חשיבה * תהליכי חשיבה רפלקטיביים | * **עיבוד רפלקטיבי של ההתנסות כמרכיב במודל הלמידה החברתית** |
| תפקוד בין-אישי | * תקשורת בין-אישית מכבדת * עבודה בצוות * תרומה לחברה | * **הקבוצה כזירת פעילות מרכזית** * **שיח קבוצתי מכבד כמתודולוגיה מרכזית** * **הפעלה בקבוצות ובצוותים** * **מיומנויות של שיתוף פעולה** * **מעורבות חברתית** |
| תפקוד תוך-אישי | * מסוגלות * אחריות * מוטיבציה * מודעות עצמית | * **התנסויות, אתגרים ורכישת מיומנויות לפיתוח מסוגלות** * **מתודות רב-גוניות המזמנות שימוש במגוון יכולות** * **תכניות לפיתוח מנהיגות ואחריות אישית** * **הערכה אינטרינזית** |
| תפקוד הכוונה עצמית בלמידה וניהולה | * בחירה * שימוש מושכל במידע וייצוג ידע בדרכים מגוונות * תכנון תהליך הלמידה * שימוש מושכל בטכנולוגיה הדיגיטלית | * **תכניות רשות ובחירה לפיתוח מוטיבציה פנימית ואוטונומיה** * **מעורבות פעילה של הלומדים בבחירת תחומי עניין, תכנים ודרכי למידה** * **תכניות לקידום חשיבה ערכית-מוסרית וצריכה נבונה** |
| תפקוד חושי-תנועתי | * אורח חיים בריא * שילוב התנסויות חושיות-תנועתיות בלמידה | * **עקרון הרב-גוניות: מגוון של פעילויות המשלבות משחק, יצירה, פעילות בשטח, סיורים, טיולים, ספורט והפעלה של כל החושים וכל האינטליגנציות.** |


**למידה חברתית-התנסותית –**

**מודלים, מתודות וכלים**

**להלן ארגז כלים ובו מגוון רחב של מתודות שמקורן בחינוך הבלתי-פורמלי המתאימות לשימוש גם בחינוך הפורמלי. ארגז הכלים כולל גם הצעות לשילוב טכנולוגיה ותקשוב בהפעלה ובהנחיה.**

**הפרק מלווה באתר אינטרנטי מתעדכן שבו מאגר מודלים, מתודות וכלים מתוקשבים בצירוף דוגמאות למערכים ולפעילויות וקישורים להעשרה נוספת.**

**המתודה הבלתי-פורמלית**

****המתודה הבלתי-פורמלית היא אמצעי ליצירת חוויה, ללמידה, להעשרה ולהבניית ידע, לפיתוח חשיבה, לקידום תפיסת עולם ערכית ולהקניית מיומנויות חברתיות וטכנולוגיות.

המתודה הבלתי-פורמלית מקדמת תפקודי לומד מגוונים בו בזמן: **תפקוד קוגניטיבי** (הבנה וחשיבה יצירתית וביקורתית), **תפקוד מטה-קוגניטיבי** (חשיבה על חשיבה ורפלקציה), **תפקוד בין-אישי** (תקשורת, שיתוף פעולה ועבודת צוות) **ותפקוד תוך-אישי** (מסוגלות, מודעות עצמית, מוטיבציה ואחריות). רבות מהמתודות משלבות התנסויות **חושיות ותנועתיות** ומתייחסות **לאינטליגנציות שונות**.

**כיצד נבחר במתודה מתאימה?**

* המתודה משרתת את המטרות, את המסרים ואת התכנים של הלמידה.
* המתודה משרתת את צורכי המנחה, הקבוצה והסביבה החברתית.
* המתודה מעשירה את חוויית הלמידה.
* המתודה יוצרת שילוב מיטבי בין הנאה לבין למידה.
* המתודה מסייעת בפיתוח חשיבה, ביצירת תובנות ערכיות ובקידום תפקודי לומד.

חשוב להדגיש שמתודה היא דרך, טכניקה, כלי. כל שימוש במתודה צריך לכלול, מעבר להתנסות, גם עיבוד רפלקטיבי – שכולל המללה והמשגה של תכני ההתנסות ושל המשמעויות שלה עבור המשתתפים.

**רשימת מודלים, מתודות וכלים מתוקשבים**

**[C:\Users\anu6795\Desktop\shutterstock_136599449.jpg](http://mahadtechped.wix.com/kelim-vemetodot#!blank-1/y5dyy)**[**מודלים**](#מודלים)

* 1. מודל לטיפול באקטואליה
  2. מודל קבלת החלטות
  3. מהלך פתרון הוגן
  4. מודל תכנון אירועים – למ"ה ממ"א
  5. מודל יזמות חברתית

**מתודות**

1. [**פעילויות גירוי (טריגרים)**](#טריגרים) **[C:\Users\anu6795\Desktop\shutterstock_136599449.jpg](http://mahadtechped.wix.com/kelim-vemetodot#!blank/tngoz)**
   1. השלמת משפטים
   2. תרגיל חפצים
   3. כרטיסי רגשות
   4. תמונות מספרות
   5. תרגיל מעטפות
   6. שירים וסיפורים
   7. גלריה
   8. סרטים
2. [**תרגילי עמדות**](#עמדות)**[C:\Users\anu6795\Desktop\shutterstock_136599449.jpg](http://mahadtechped.wix.com/kelim-vemetodot#!blank/ruyva)**
   1. תרגילי דירוג
   2. תרגילי רצף
   3. משחקי היגדים
3. [**פעילויות דיון קבוצתי**](#דיון)**[C:\Users\anu6795\Desktop\shutterstock_136599449.jpg](http://mahadtechped.wix.com/kelim-vemetodot#!blank-1/y5dyy)**
   1. סיעור מוחות
   2. ניתוח אירוע
   3. דיון דילמה
   4. אקווריום
   5. בימת דיון
4. [**פעילויות מבוססות טקסטים**](#טקסטים)**[C:\Users\anu6795\Desktop\shutterstock_136599449.jpg](http://mahadtechped.wix.com/kelim-vemetodot#!blank/y5kz9)**
   1. מעטפות מידע
   2. חברותא
   3. ג'יגסו
5. [**פעילויות הדמיה**](#הדמיה) **[C:\Users\anu6795\Desktop\shutterstock_136599449.jpg](http://mahadtechped.wix.com/kelim-vemetodot#!blank/wanbr)**
   1. משחקי תפקידים
   2. סימולציה
   3. משפט ציבורי
6. [**פעילויות במרחב (פנים וחוץ)**](#מרחב) **[C:\Users\anu6795\Desktop\shutterstock_136599449.jpg](http://mahadtechped.wix.com/kelim-vemetodot#!blank/faues)**
   1. קירות מדברים
   2. סקר / משאל רחוב
   3. סיור לימודי
   4. מעגל של"ח
   5. פעילות O.D.T.
7. [**משחקים**](#משחק) **[C:\Users\anu6795\Desktop\shutterstock_136599449.jpg](http://mahadtechped.wix.com/kelim-vemetodot#!blank/devzk)**
   1. משחקי חשיבה
   2. משחקי לוח
   3. משחקי קלפים
   4. משחקי חברה
   5. משחקי כדור

[C:\Users\anu6795\Desktop\shutterstock_136599449.jpg](http://mahadtechped.wix.com/kelim-vemetodot#!blank-3/cgmt)

1. [**כלים מתוקשבים**](#מתוקשב)
   1. יצירת סרטונים
   2. כתיבה שיתופית
   3. תמונות ומצגות

# כנסו לאתר המלווה:

# [‪kelim-vemetodot - Google Chrome‬](http://mahadtechped.wix.com/kelim-vemetodot)

# <http://mahadtechped.wix.com/kelim-vemetodot>

## מודלים

## מודל לטיפול באקטואליה

**לעיסוק באירועים המתרחשים במציאות והמעוררים דיון ציבורי בסוגיות השנויות במחלוקת.**

## מודל קבלת החלטות

**דרך שיטתית, הגיונית ופשוטה לקבלת החלטות.**

## מהלך פתרון הוגן

**קבלת החלטות בהתחשבות במרב הצרכים הלגיטימיים של כל הנוגעים בדבר.**

## מודל תכנון אירועים – למ"ה ממ"א

## מודל יזמות חברתית

## מתודות

**ב. פעילויות גירוי (טריגרים)**

פעילויות פתיחה מכוונות ליצירת מוטיבציה ולאוורור רגשות ביחס לנושא הנדון. חפצים, כרטיסים, תמונות או קלפים יכולים לסייע באוורור רגשות בקבוצה בשלב הפתיחה של עיסוק בנושא מורכב, טעון או שנוי במחלוקת ולעודד את המשתתפים להתבטא בחופשיות, אגב מתן לגיטימציה להבעת רגשות שונים. הפעילויות יוצרות מונולוג פנימי, המשמש בסיס לרב-שיח מעניין בין המשתתפים. הקפדה על שיחה בסבב מאפשרת לכל אחד להתבטא ומונעת ויכוחים והשגות.

**1. השלמת משפטים**

מתודה המתאימה לפתיחת דיון ולהרחבת ההיכרות בין המשתתפים ומעודדת ביטוי אישי ללא ביקורת. בהתאם לפתיח הנבחר, המשתתפים חושפים את רגשותיהם ואת עמדותיהם.

רצוי למקד את המשפטים בנושא או באירוע מסוים שנבחר כמוקד הדיון.

דוגמאות לפתיחות:

# מרגיז אותי ש...

# הייתי רוצה ש...

# אני מאוכזב מ...

# מה שחשוב לי...

# לו יכולתי, הייתי שוכח...

**2. תרגיל חפצים**

מכינים שקית אטומה שבה מגוון חפצים יומיומיים. כל משתתף שולף אקראית חפץ מתוך השקית ומתייחס לנושא באמצעות החפץ שבידיו. לחילופין, אפשר להניח את החפצים במרכז החדר ולבקש מכל משתתף לבחור בחפץ המתאים לו או להתייחס לנושא באמצעות חפץ שהוא נושא עליו.

**3. כרטיסי רגשות**

מכינים כרטיסים שעליהם כתובים רגשות שונים, רגש אחד על כל כרטיס, ומפזרים את הכרטיסים על רצפת החדר.

רגשות לדוגמה: שמחה**,** אושר, הנאה, ביטחון, תקווה, התלהבות, גאווה, אהבה, התרגשות, חיבה, רוגע, סיפוק, הזדהות, הבנה, הפתעה, מבוכה, שעמום, כעס, צער, תסכול, כאב, חוסר אונים, פחד, בדידות, עצב, תוקפנות, אכזבה, בושה, דאגה, רחמים, מחנק, חוסר ביטחון, עלבון, ייאוש, אדישות, ניכור, געגוע.

כל משתתף נוטל כרטיס אחד, על-פי בחירתו, ומסביר את בחירתו בו.

**4. תמונות מספרות**

התמונה היא אמצעי תקשורת חשוב. באמצעות עדשת המצלמה, חלק מן המציאות מתוחם ומועבר לצופה. לעתים, דמיונה של התמונה למציאות יוצר אצל הצופה תחושה שהוא היה שם, באירוע, ואולי אפילו השתתף בו בדרך כלשהי. התמונה מבליטה אלמנטים שונים ומנוגדים ויוצרת דרמה, קונפליקט, "סיפור טוב". היא פועלת על כל אחד מאתנו בדרכים שונות, מעבירה מסרים, רגשות, עמדות ופרשנות ומעוררת תגובות רגשיות, אסוציאציות ומחשבות.

מדפיסים מגוון תמונות הקשורות לנושא הנדון והמציגות אותו מנקודות מבט שונות. רצוי שמספר התמונות יעלה על מספר המשתתפים. לצורך זה, אפשר גם להשתמש בחפיסת קלפים טיפוליים. פורשים את התמונות על רצפת החדר. כל משתתף בוחר באחת התמונות, מציע לה כותרת ומסביר את בחירתו.

**5. תרגיל מעטפות**

תרגיל זה מאפשר לפרק את הנושא הנדון למרכיבים, לעשות מיפוי מושגים ולאתר את השאלות שחברי הקבוצה מעוניינים לעסוק בהן. תשובות המשתתפים נותנות למנחה תמונה על אודות מגוון העמדות וההתייחסויות של המשתתפים לנושא.

כל משתתף מקבל מעטפה ובה פתק ריק אחד או שניים. הוא כותב על גבי המעטפה שאלה אחת המעסיקה אותו והקשורה לנושא הנדון. המנחה אוסף את המעטפות, מערבב אותן ומחלק אותן שוב למשתתפים. כל משתתף מתייחס לשאלה הכתובה על המעטפה שהגיעה לידיו בכתב על גבי הפתק. רצוי לקיים סבב נוסף של איסוף המעטפות, ערבובן וחלוקתן מחדש כדי לאפשר תשובה נוספת לשאלה שעל גבי המעטפה. לאחר כתיבת התשובות, פותחים את המעטפות ועוברים על השאלות ועל התשובות. תפקיד המנחה לשאול שאלות הבהרה ושאלות חשיבה. רצוי לרכז את הנושאים שהועלו כבסיס להמשך העיסוק בנושא.

**6. שירים וסיפורים**

פתיחת נושא באמצעות טקסטים ספרותיים מגרה את הדמיון ומאפשרת למשתתפים להתחבר לנושא בצורה חווייתית.

בוחרים בסיפור קצר, בשיר או בכמה שירים הקשורים לנושא, מסבירים את הרקע להם, משמיעים אותם, מדפיסים את מילותיהם או מקרינים על מסך, ומבקשים מכל משתתף לסמן שורה מתוך השיר או הסיפור שהיא משמעותית עבורו. אפשר גם לבקש מהמשתתפים להוסיף עוד פסקה לסיפור או בית לשיר, לצייר ציור בעקבות השיר או הסיפור או להשוות בין שני שירים או סיפורים שונים שעוסקים בנושא.

**7. גלריה**

הגלריה היא תצוגה של מגוון חומרים – היגדים, ציטטות, שירים, סיפורים, תמונות, ציורים, קריקטורות ועוד – המשקפים דעות, תפיסות ונקודות מבט שונות ביחס לנושא הנדון. החומרים מוצגים כתערוכה המאפשרת למשתתפים לחוות את הנושא מהיבטים רגשיים וקוגניטיביים ולהתחבר אליו מנקודות מוצא שונות.

כל משתתף מסתובב בחדר, מעיין בקטעים ובוחר במוצג המוצא חן בעיניו ביותר. המשתתפים יושבים בקבוצות, דנים במוצגים שבחרו, בוחרים במוצג המייצג את הנושא בצורה הטובה ביותר ומציגים אותו במליאה.

**8. סרטים**

שימוש בסרטים מעשיר את עולמם התרבותי והרוחני של המשתתפים, מפתח את הדמיון ואת הרגש, מעניק חוויה אסתטית ומאפשר הבנת הנושאים שבהם מטפל הסרט ובירור ערכים ועמדות בנושאים אלה.

כדי לסייע למשתתפים להבחין במרכיבים השונים היוצרים מארג חזותי ייחודי, חשוב לא להסתפק בצפייה סתמית, אלא למקד את הצפייה בהיבטים שונים. המיקוד יכול להיעשות באמצעות מטלות צפייה, שכל אחת מהן מפנה את תשומת לבם של הצופים למרכיבים השונים של הטקסט החזותי.

כמו כן, חשוב לשוחח ולהמליל את הרעיונות ואת המסקנות שעלו בעקבות הצפייה בסרט ולבקש מהמשתתפים לבצע מטלות שונות, כגון: הצעה לסיום אחר, הוספת דמות, המחזה או כתיבה של דיאלוג בין שתי דמויות, ניסוח מכתב או כרזה בעקבות הסרט וכדומה.

**ג.** **תרגילי עמדות**

בתרגילי עמדות המשתתפים נוקטים עמדה אישית ובוחנים אותה ביחס לעמדותיהם של חבריהם לקבוצה. תרגילי עמדות מפתחים חשיבה ביקורתית, יכולת מטה-קוגניטיבית, התבוננות פנימית ומיומנויות בין-אישיות.

**1. תרגילי דירוג**

בתרגילי דירוג, המשתתפים נדרשים להפעיל שיקול דעת ולדרג את פריטי הרשימה על-פי סדר עדיפות.  לאחר הדירוג האישי, נערך דירוג קבוצתי. במהלכו מתקיים משא ומתן, שעיקרו העלאת נימוקים לסדרי הקדימויות השונים.

הנימוקים חשובים יותר מן הדירוג עצמו, שהוא למעשה טריגר לפעילות. החשיבה כיצד לנמק את סדרי העדיפויות ולטעון בזכות העמדות השונות היא הבסיס להבהרת העמדות. כאשר מספר המשתתפים גדול, אפשר לפעול בצוותים קטנים במקביל.

**2. תרגילי רצף**

תרגילים אלה מאפשרים הגדרת עמדה אישית על פני רצף בנושאים השנויים במחלוקת, בהתרחקות מחשיבה דיכוטומית – הנפוצה במצבי מחלוקת – שבה יש נטייה להקצין עמדות ולהגן עליהן בלהט.

במהלך תרגילי הרצף, המשתתפים מתבקשים למקם עצמם על פני קו הרצף, הנמתח בין שתי עמדות מקוטבות. מתודה זו מתאימה לקבוצה קטנה. לכל היגד יש להקדיש 10-5 דקות דיון, לפי מידת העניין שהוא מעורר.

מסכים מאוד מסכים יושב על הגדר מתנגד מתנגד מאוד

**3. משחקי היגדים**

מתודה זו מתאימה לדיון בנושאים שעל סדר היום הציבורי ובסוגיות חברתיות וערכיות השנויות במחלוקת. יתרונה של מתודה זו ביכולתה להקיף כמה היבטים של הנושא הנדון בו בזמן. הפעילות מאפשרת לכל משתתף לנקוט עמדה אישית מנומקת ביחס לכל היגד ולאחר מכן לבחון את עמדתו ביחס לעמדותיהם של חבריו. היחשפות למגוון דעות מפתחת ומעודדת סובלנות וכבוד לעמדות של אחרים.

מומלץ להביא היגדים מתוך דבריהם של הוגי דעות, מן המקורות, מן העיתונות וכדומה. את ההיגדים אפשר לתלות כשלטים, לרשום כרשימה על דף או על מסך או להעביר בין המשתתפים בשיטת אקורדיון.

# ד. פעילויות דיון קבוצתי

הדיון הקבוצתי מאפשר ללבן נושא או בעיה השנויים במחלוקת בצורה פתוחה וללא שיפוטיות. במהלך הדיון, המשתתפים מבררים לעצמם את עמדותיהם, נותנים להן ביטוי ומעריכים אותן מחדש בהתייחסות לדברי חבריהם. הדיון הקבוצתי מאפשר השתתפות פעילה של כל המשתתפים ומסייע ברכישת מיומנויות שיחה, הקשבה, נקיטת עמדה מנומקת ואינטראקציה חברתית בין המשתתפים.

**1. סיעור מוחות**

## מתודה זו מזמינה את המשתתפים להעלות רעיונות מגוונים ופתרונות יצירתיים בצורה פתוחה וללא שיפוטיות.

## המתודה מאפשרת תרומה של כל המשתתפים ליצירת כיווני חשיבה רבים, באווירה של שיתוף פעולה ושל תמיכה הדדית.

## 2. ניתוח אירוע

## מתודה שמבוססת על הצגת אירועים (אחד או יותר), מציאותיים או דמיוניים, שממחישים מצבים מורכבים. ניתוח האירועים מזמן חשיבה רחבה והתמודדות עם בעיות ועם קונפליקטים ומעורר לנקיטת עמדה ולהצגת מגוון פתרונות. אפשר לנתח את האירועים במליאת הקבוצה או בתהליך תלת-שלבי: שלב אישי שבו כל משתתף נוקט עמדה מנומקת, גיבוש עמדה או פתרון קבוצתי בקבוצות קטנות ולבסוף דיון מסכם במליאה, שבו חשוב לתת ביטוי גם לעמדות מיעוט.

## 3. דיון דילמה

## דילמה מוסרית נוצרת במצב שבו ערכים מתנגשים ומתבקשת הכרעה מוסרית. המתודה לניהול דיונים בדילמות מוסריות פותחה במטרה לקדם את החשיבה המוסרית של התלמידים באמצעות התנסות בנקיטת עמדה המנומקת על בסיס ערכי. דיון בדילמות מקדם הבנה של ערכים ומפתח מיומנויות של השתתפות בדיון. דיון דילמה מתקיים בתהליך מובנה בן חמישה צעדים: הצגת הדילמה וחשיפת הקונפליקט המוסרי, הפעלת שיקול דעת אישי ונקיטת עמדה ערכית מנומקת, דיונים בקבוצות קטנות במטרה להגיע לנימוקים מוסכמים, דיון במליאה וסיכום רפלקטיבי להערכה מחודשת של עמדות המשתתפים.

## 4. אקווריום

מתודת האקווריום נועדה למקד את המשתתפים בתהליכים קבוצתיים ובתרבות דיון ולפתח מיומנויות של הקשבה ושל מתן משוב. דיון אקווריום נעשה כאשר חלק מהמשתתפים – "הדגים" – יוצרים מעגל פנימי ומקיימים דיון ביניהם. יתר המשתתפים יוצרים מעגל חיצוני של משקיפים. עליהם להקשיב לדיון בלי להגיב ולהעריך את צורת השיח ואת התרומה של המשתתפים לדיון. עם סיום הדיון באקווריום, מתקיימת שיחת סיכום משותפת שבמהלכה המשקיפים נותנים משוב לקבוצת הדגים. מתודה זו מתאימה במיוחד להפעלה בקבוצות גדולות, שבהן קשה לאפשר ביטוי לכלל המשתתפים.

**5. בימת דיון**

בימת דיון היא מסגרת לדיון מובנה בפני קהל ובשיתופו. את הדיון מנהל יושב ראש, ומשתתפים בו דוברים מספר שהתמחו בבעיה הנדונה. הקהל יכול להשתתף בדיון בהצגת שאלות או בהבעת דעה.

בימת הדיון מעניקה למשתתפים הזדמנות להתנסות בדיון פומבי בנושא שנוי במחלוקת המתנהל על-פי כללים דמוקרטיים, לפתח מיומנויות של הצגת עמדה ברורה ומנומקת ושל הקשבה פעילה וסובלנית, להעשיר ולהרחיב ידע בנושאים שונים ולטפח גישה ביקורתית המבחינה בין הערכות, דעות ועובדות.

**ה.** **פעילויות מבוססות טקסטים**

העיסוק בנושא ערכי מורכב ושנוי במחלוקת דורש העמקה בסוגיה העומדת על הפרק והבנה רחבה שלה. כדי להעמיק את הבנתם של המשתתפים ולהביא אותם לנקיטת עמדות מבוססות, חשוב להפגיש אותם עם מקורות מידע והעשרה.

עיסוק בטקסט – מקור היסטורי, מאמר פרשנות, מאמר מדעי וכדומה – מאפשר השגת מטרות שונות: התוודעות לדעות שונות ופיתוח גישה ביקורתית, טיפוח נורמה של האזנה לדברי האחר והתייחסות לטיעוניו, פיתוח מיומנות של הצגת עמדה ברורה ומנומקת ועידוד מעורבות חברתית לאחר הפעלת שיקול דעת.

עיון ערכי-ביקורתי בטקסט יתבסס על זיהוי הערכים המתנגשים הקשורים בסוגיה הערכית, על בירור העובדות, על זיהוי עמדת הכותב ועל ניסוח עמדות אלטרנטיביות, על בירור השימוש במונחים המבטאים את הערכים ועל בירור תקפות העמדות במצבים משתנים.

## 1. מעטפות מידע

מתודה המאפשרת למשתתפים לגבש עמדה מושכלת ומנומקת על בסיס מידע.

אוספים קטעי מידע, נתונים, מספרים ותקצירים בנושאים הנוגעים לסוגיה העומדת לדיון. את המידע ממיינים לתת-נושאים ומעבדים לקטעים קצרים. את קטעי המידע מכניסים לתוך מעטפות ועל גבי המעטפות רושמים שאלות, כותרות או היגדים התואמים את קטעי המידע. יש לנסח את השאלות ואת הכותרות בצורה אטרקטיבית ומעוררת סקרנות.

כל קבוצה מקבלת מעטפה שבה מקבץ קטעי מידע וכרטיס משימה שיכוון את המשתתפים לעיבוד המידע.

# 

## 2. חברותא

# חברותא היא שיטת למידה שיתופית, בזוגות או בקבוצות קטנות, ששורשיה בחינוך היהודי בישיבות. שיטה זו מיישמת את הערך של עזרה הדדית.

# השיטה מעודדת דיאלוג בין הלומדים, למידה הדדית ושאילת שאלות ומאפשרת התקדמות בקצב המתאים ללומדים. ייחודה גם בהיצמדות למקורות ובחקירתם לעומק.

# יש לחלק את הקבוצה לחברותות, להכין מראש קטעי לימוד בליווי שאלות הכוונה ועיון.

# בסיום הלמידה, מומלץ לאסוף את המשתתפים לדיון משותף.

## 3. ג'יגסו

ג'יגסו היא שיטה לארגון למידה משותפת בקבוצות. בשלב ראשון, מחלקים את הנושא הנדון לתת-נושאים, כגון זכויות אדם או קבוצות בחברה. המשתתפים יושבים בקבוצות מומחים, וכל קבוצה לומדת יחד תת-נושא אחר בעזרת טקסטים ומקורות מידע. לאחר מכן, המשתתפים מתפצלים לקבוצות למידת עמיתים, כאשר כל משתתף מלמד את עמיתיו את תת-הנושא שבו התמחה בקבוצת המומחים.

שיטה זו מזמנת למידה פעילה והדדית ומחזקת אינטראקציה חברתית ושיתוף פעולה.

# ו. פעילויות הדמיה

# פעילויות הדמיה ממחישות למשתתפים מודלים של המציאות. המשתתפים משחקים בעולמות מדומיינים, נוקטים עמדות, מתחרים ביניהם או משתפים פעולה להשגת מטרות משותפות.

# פעילויות הדמיה מפתחות יכולות של נקיטת עמדה ושל קבלת החלטות ומקדמות תפקודים קוגניטיביים: הבנה של מצבים מורכבים, ובין-אישיים: אינטראקציה חברתית, אמפתיה ועבודת צוות.

# 

## 1. משחקי תפקידים

משחקי תפקידים מפתחים רגישות חברתית והבנה של האחר ושל השונה בחברה. במשחקי תפקידים, מתקיימים מפגשים בין דמויות, על עמדותיהן השונות, בנושא מסוים או בדילמה שמציגים המנחה או המשתתפים. באמצעות משחקי התפקידים, המשתתפים נכנסים לנעליהן של הדמויות ומתבוננים במציאות מנקודת מבטן. כאשר המשתתפים מייצגים דמויות השונות מהם, הם מבינים טוב יותר את הצרכים, את המניעים ואת העמדות שלהן, ומתוך כך מפתחים אמפתיה כלפיהן.

המשתתפים פועלים בחופשיות ובספונטניות, על-פי קווים מנחים המוצגים בפתיחה. אפשר להחליף שחקנים באמצע המשחק, להוסיף שחקנים או לשנות מצבים ונתוני רקע.

## 2. סימולציה

משחקי סימולציה, מאפשרים לדמות מציאות ולהתנסות בתהליכים של נקיטת עמדה ושל החלטה במצבים מורכבים. משחק הסימולציה מדמה מבנה מערכתי של מקום, של תקופה או של אירוע מסוים. המשחק, על כל שלביו, מתוכנן מראש, וכל התפקידים קבועים ומוגדרים מראש. בעלי התפקידים במשחק מייצגים עמדות ואינטרסים שונים ונמצאים באינטראקציה מתמדת של תחרות, של משא ומתן ושל התמודדות עם קונפליקטים. במהלך הסימולציה, סדרה של סוגיות ושל בעיות הדורשות דיון והחלטה מוצגת בפני המשתתפים.

## 3. משפט ציבורי

משפט ציבורי הוא משחק הדמיה שבו מעלים סוגיה חברתית, אקטואלית או היסטורית השנויה במחלוקת לדיון פומבי. הפעילות מתבצעת במתכונת של בית משפט, שבו אמורה להתקבל החלטה חד-משמעית.

המשפט הציבורי מזמן חוויה ייחודית של התנסות בהליך משפטי ומפתח מיומנויות חשיבה, הקשבה, ניסוח טיעונים, עמידה בפני קהל ועבודת צוות. המשתתפים ממלאים תפקידים שונים: צוות שופטים, סנגוריה, קטגוריה, עדים וכדומה. יתר חברי הקבוצה משמשים כחבר מושבעים. לאחר תהליך הכנה, נערך משפט פומבי, שבו לכל צד ניתן זמן קצוב להצגת טיעוניו. בסיום המשפט ניתן פסק הדין.

**ז. פעילויות במרחב (פנים וחוץ)**

היציאה מחדר הכיתה יוצרת מפגש בלתי-אמצעי עם אנשים ועם תופעות בסביבתם הטבעית. הפעילות במרחב מזמנת התנסויות מגוונות ופיתוח של תפקודים חושיים ותנועתיים, קוגניטיביים, תוך-אישיים ובין-אישיים.

## 1. קירות מדברים

קירות הכיתה והמוסד החינוכי יכולים "לדבר" ולהעביר עדכונים ומסרים אקטואליים, חינוכיים, לימודיים וארגוניים. עיצוב לוחות הקיר מאפשר ביטוי רעיונות ומסרים באמצעים חזותיים. אפשר לעצב לוחות קיר שעוסקים בימי לוח, בנושאים שעל סדר היום, באירועים אקטואליים או היסטוריים או בדמויות הראויות לציון. התוצרים שעל הקירות הם פרי תהליך חינוכי, לימודי וחברתי, שנעשה בדרך כלל בקבוצות קטנות. התוצרים מוצגים על הקירות בצורה מושכת עין כדי לחשוף אותם בפני קבוצות אחרות בקהילת המוסד החינוכי וכדי להעביר את המסרים המגולמים בהם. לעיצוב לוחות הקיר אפשר להשתמש באמצעי תצוגה שונים – כגון: בריסטולים, לוחות שעם, פוליגל, קרטון ביצוע – ולשלב קטעי עיתונות, תמונות או מצגות.

**2. סקר / משאל רחוב**

משאל רחוב, ככלי חינוכי, מאפשר ללמוד על דעות ועל עמדות, על ציפיות ועל הרגלים של אנשים שונים כבסיס לדיון ולגיבוש עמדה בנושא הנדון. לאחר מיקוד הנושא, חשוב לנסח שאלון קצר הכולל כמה שאלות קצרות וברורות הרלוונטיות לנושא והמנוסחות בצורה ניטרלית. המשתתפים יוצאים בזוגות או בקבוצות קטנות ומראיינים אנשים אקראית או על-פי קהלי יעד מוגדרים מראש (בעלי תפקידים שונים, גילאים שונים וכדומה). הקבוצות מסכמות את ממצאיהן ומציגות אותם לפני חבריהם. מקיימים דיון מסכם על הממצאים, משווים בין הציפיות לבין הממצאים ומסיקים מסקנות.

**3. סיור לימודי**

# סיור לימודי הוא סוג של טיול שבו המשתתפים נחשפים לתכני הלימוד בסביבתם הטבעית. הסיור מזמן מפגש חוויתי עם הטבע, עם הסביבה, עם הקהילה ועם החברה, מעשיר ומרחיב אופקים, מחזק את הלמידה האותנטית ומעצים את הקשר בין המשתתפים. יש לתכנן את מסלול הסיור מראש, ורצוי להכין חומר עזר להפעלת המשתתפים. אפשר לשתף את המשתתפים בהכנת הסיור ובהדרכתו. במהלך הסיור, מומלץ להשתמש במגוון מתודות (הרצאה, המחזה, משחק תפקידים, עבודה בקבוצות משימה, הדרכת עמיתים, משחקי שטח ועוד) בהתאמה לנושאים, למטרות, לתנאי הסביבה ולמשתתפים. אפשר לסכם את הסיור בדיון קבוצתי, בסיכום של קבוצות המשימה או בסיכום אישי.

# 4. מעגל של"ח

# מעגל של"ח הוא מעגל שיח המתקיים לקראת סיומו של הסיור החינוכי. מטרתו לקשר בין נושאי הסיור למציאות היומיומית של המשתתפים. המעגל יתמקד בסיכום משימות המשתתפים או בסוגיה ערכית שנובעת מתכני הסיור. המשתתפים מוזמנים לשבת במעגל, ולאחר שחזור תכני הסיור הרלוונטיים, הם מתבקשים להתייחס בסבב לשאלות רפלקטיביות, כגון: מה למדו על עצמם ועל הקבוצה וכיצד תשפיע ההתנסות על חייהם האמתיים.

# 5. פעילות O.D.T. (Out Door Training)

# פעילות זו כוללת סדנאות שטח המזמנות למידה חווייתית, מהנה ומשחררת מחוץ לסביבה הטבעית של המשתתפים. סדנאות אלה מפתחות מיומנויות של תקשורת בין-אישית ושל עבודת צוות ומקדמות העצמה אישית וקבוצתית. כל משחק או משימה משמש בסיס לדיון, לעיבוד החוויה ולהפקת לקחים ומסקנות לחיים.

1. **משחקים**

המשחק הוא אחד מאמצעי הלמידה והתרגול העומדים לרשות המורה והמנחה. משחק הוא פעילות מהנה המאפשרת אינטראקציה חברתית אגב שילוב מטרה חינוכית-ערכית. במהלך משחק, המשתתפים רוכשים מיומנויות וכישורים החשובים להתפתחותם.

**1. משחקי חשיבה**

משחקים המתאימים לכל גיל, ברמות שונות. המשחקים דורשים הנחיות פשוטות, ופתרונם מעוגן בלוגיקה ובשיטה שיש לגלותה ואינו כרוך במזל.

**דוגמאות:**

* **חידונים** – חידונים, כלליים או בעלי נושא מוגדר, מעודדים תגובה מהירה. השאלות בהן יכולות להיות סגורות או פתוחות.
* **מחפשים את המטמון / המרוץ למיליון** – משחק המתבסס על כתבי חידה ועל שימוש בתקשורת בין-אישית ובתקשורת המונים.

**2. משחקי לוח**

משחקים המשלבים חשיבה אסטרטגית ותכנונית. אפשר לשחק בהם לבד או בקבוצה.

במשחקים אלו מתקדמים במסלול כלשהו להשגת מטרה משחקית וחינוכית מוגדרת.

המשחקים מבוססים בחלקם על ידע ועל חשיבה ובחלקם על מזל.

**דוגמאות:**

* **לוטו –** משחק המבוסס על התאמת כרטיסים ללוח אישי של כל משתתף. אפשר לשחק בדרגות קושי שונות.
* **בינגו –** משחק המבוסס על סימון תשובות נכונות בלוח אישי שמקבלים המשתתפים. לרוב, הסימון הוא הדרגתי ויוצר רצף כלשהו.
* **מונופול –** משחק הדורש חשיבה אסטרטגית ויכולת תכנון והחלטה והמעודד אינטראקציה חברתית של משא ומתן.

**3. משחקי קלפים**

משחקי קלפים מזמנים אינטראקציה חברתית ומאפשרים שינון, תרגול ופיתוח מיומנויות שונות: מיפוי, זיהוי וכיו"ב.

**דוגמאות:**

* **מלחמה**
* **זיכרון**
* **רביעיות**

**4. משחקי חברה**

משחקי חברה משלבים שעשוע, אינטראקציה חברתית ולמידה.​ משחקי חברה מספקים סביבה בטוחה המעודדת לקיחת סיכונים, מעוררים את יצר הסקרנות ומפתחים את הדמיון והמחשבה. הם תורמים לפיתוח מוטיבציה, ולשיפור האקלים הקבוצתי, ומאפשרים תקשורת בין-אישית ופיתוח אינטליגנציה רגשית. באמצעות המשחק המשתתפים לומדים על עצמם, על תפקידים בקבוצה, ועל נורמות וערכים חברתיים. הם לומדים להתמודד עם מצבים חברתיים מורכבים, ורוכשים מיומנויות חברתיות כגון: יכולת עמידה בתחרות, יכולת התמודדות עם אתגרים, שיקול דעת ושיתוף פעולה.

**5. משחקי כדור**

משחקי כדור הם [משחקים](https://he.wikipedia.org/wiki/%D7%9E%D7%A9%D7%97%D7%A7) המבוססים על הנעת [כדור](https://he.wikipedia.org/wiki/%D7%9B%D7%93%D7%95%D7%A8_%D7%9E%D7%A9%D7%97%D7%A7) או עצם דמוי-כדור אחר על-פי כללים מוגדרים. משחקים כדור חברתיים מפיגים מתחים, מפתחים קואורדינציה ומעודדים מעורבות פעילה, ריכוז, שעשוע והנאה.

## כלים מתוקשבים

מורה מקוון הוא מורה המשתמש בטכנולוגיות המידע והתקשורת, בסביבה מקוונת ובאמצעי הוראה-למידה דיגיטליים בשגרת עבודתו האישית-מקצועית, שאינה מסתכמת רק בהיבטים טכנולוגיים, אלא בייזום וביישום תהליכי הוראה-למידה חדשניים, תוך שימוש בטכנולוגיות.

מתוך: אבני, ע., רותם, א. (2008). **שיעור מקוון: סביבה לימודית- טכנולוגית בכיתה ודגמי ההוראה בכיתה של המורה המקוון**.

שימוש בכלים מתוקשבים מקדם את מיומנויות המאה ה-21 ובאמצעות כך מאפשר שיתוף בידע קיים וברעיונות.  
מבין כל הכלים המתוקשבים המוצעים היום, יש לברור את הכלי שיוסיף ערך מוסף למפגש ושיסייע בתהליך הלמידה ולשיתוף הפעולה בין המשתתפים.

[**1. יצירת**](http://windows.microsoft.com/he-il/windows/movie-maker) **סרטונים**

 כלים המאפשרים לערוך סרט מתמונות או מקטעי וידיאו במהירות ובקלות. אפשר להוסיף כותרות, אנימציות, הנפשות, לחתוך קטעים ולהעלות לרשת האינטרנט לשיתוף אחרים.

**2. כתיבה שיתופית**

כלים המאפשרים כתיבת מסמכים בשיתוף אחרים ובעבודה על המסמכים במקביל.   
כל אחד מהמשתתפים יכול לערוך את המסמך, להוסיף תגובות ועוד.

**3. תמונות ומצגות**

כלים המאפשרים שיתוף תמונות, יצירת מאגר תמונות, עיבוד תמונות, יצירת מצגות אינטראקטיביות ועוד.

**​**

# לכלים נוספים, כנסו לאתר המלווה:

# 

# <http://mahadtechped.wix.com/kelim-vemetodot#!blank-3/cgmt>

**קורס פיתוח מקצועי בנושא:**

**למידה חברתית-התנסותית – כלים ומתודות**

**(מתווה 3466 באופק חדש, מתווה 3467 בעוז לתמורה)**

* קורס למורים ולבעלי תפקידים בבתי הספר העל-יסודיים (30 שעות).
* תפיסות, כלים ומתודות השאובים מהחינוך הלא-פורמלי.
* למידה משמעותית – ערך, מעורבות ורלוונטיות – בכל תחומי הדעת.
* דרכי הוראה-למידה לקידום תפקודי הלומד השונים.
* הנחייה קבוצתית בהתאם לעקרונות הלמידה החברתית.
* שילוב בין תכנים ומתודות בדרך שמשמשת מודל להוראה על-פי עקרונות הלמידה החברתית.

**מטרות הקורס**

1. **לפתח תפיסה חינוכית אישית של המורה כמחנך וכמנחה.**
2. **להקנות כלים, מיומנויות ומתודות ללמידה חברתית כלמידה משמעותית.**
3. **לקדם את יכולתו של המורה להנחות את תלמידיו בשיח קבוצתי ערכי ומשמעותי.**

**אוכלוסיית יעד**

* מורים בתחומי הדעת, מחנכי כיתות ובעלי תפקידים בחטיבת הביניים ובחטיבה העליונה.

**מבנה הקורס**

* התכנית המוצעת מיועדת לקורס של 30 שעות, המתפרש על פני 8-4 מפגשים.
* הקורס מורכב מיחידות מודולריות, דבר המאפשר גמישות בבניית רצף הנושאים והפעילויות בקורס.
* אפשר לגזור מודולות של 16-8 שעות על-פי הצרכים.
* הקורס מבוסס על הנחייה סדנתית, בהתאם לעקרונות הלמידה החברתית, ומשלב תכנים ומתודות בדרך שמשמשת מודל לעבודתו של המורה עם תלמידיו.
* הקורס יתקיים ברמה בית ספרית, רשותית או מחוזית.
* רכז החינוך החברתי בבית הספר – בשיתוף היועצת, הרכז הפדגוגי וגורמים נוספים מטעם בית הספר ומטעם מרכז הפסג"ה – ילווה את הקורס הבית ספרי, שאותו ינחה מנחה מטעם מינהל חברה ונוער.
* מנחה מטעם מרכז ההדרכה של מינהל חברה ונוער, בשיתוף מרכזי פסג"ה, ילווה את הקורס המחוזי והרשותי.
* בכל קורס, ישולבו מרצים חיצוניים במינון מוגבל על-פי הצורך. אפשר לשלב בקורס עובדי מינהל חברה ונוער מהמטה ומהמחוז בהתאם לתחומי התמחותם.

**תכנית הקורס**

|  |  |  |
| --- | --- | --- |
| נושא | שעות | תכנים |
| פתיחה, היכרות ותיאום ציפיות | **2** | * **היכרות בין המשתתפים ובין המשתתפים לבין המנחה** * **הכרת תכנית הקורס** * **תיאום ציפיות** |
| המורה כמחנך, כמנחה וכמנהיג | **4** | * **תפיסת תפקיד – בין מורה למנחה** * **תפיסה חינוכית – בירור ערכי** * **מטרות החינוך** |
| פדגוגיה חברתית כלמידה משמעותית | **4** | * **עקרונות הפדגוגיה החברתית והלמידה ההתנסותית ותרומתם להעצמת התלמיד,** לקידום למידה משמעותית ולקידום תפקודי לומד |
| מעגל הלמידה החברתית – מגוון מתודות | **8** | * **תרגילי היכרות וטריגרים** * **משחקים חינוכיים** * **תרגילי עמדות ומשחקי היגדים** * **משחקי תפקידים וסימולציות** * **אקווריום, ג'יגסו** * **מודל לטיפול באקטואליה** * **כלים מתוקשבים** |
| כלים לניהול דיון | **10** | * **מיומנויות תקשורת, הקשבה ודיאלוג** * **כלים לניהול דיון קבוצתי ולהובלת שיח חברתי-ערכי** * **דיוני דילמה** * **דיון בטקסטים** * **רפלקציה ומשוב** |
| סיכום | **2** | * **תהליכי פרדה וסיום** |

**תפקודי לומד בתכניות מינהל חברה ונוער**

|  |  |  |  |  |
| --- | --- | --- | --- | --- |
| **תפקודי לומד** | **תכנית הליבה**  **לשעות החינוך** | **ליבת החינוך הבלתי-פורמלי** | **תכנית הליבה להכרת הארץ ולאהבת המולדת (של"ח)** | **התכנית להתפתחות אישית ולמעורבות חברתית** |
| **תפקוד קוגניטיבי** | מציג עמדות מנומקות בנושאים ערכיים ואקטואליים.  מזהה צרכים בכיתה, בבית הספר ובקהילה, ומציע יוזמות יצירתיות שיתנו מענים לצרכים. | מציג עמדות מנומקות בנושאים ערכיים ואקטואליים.  מזהה צרכים בארגון ובקהילה ומציע יוזמות יצירתיות שיתנו מענים לצרכים. | מכיר ויודע תכנים הקשורים לידיעת הארץ, העם והמדינה.  מציג עמדות מנומקות בנושאים ערכיים. | מבין מאפיינים ותהליכים בקהילה ובחברה הישראלית.  מזהה צרכים בכיתה, בבית הספר ובקהילה, ומציע יוזמות יצירתיות שיתנו מענים לצרכים.  מציג עמדות מנומקות, מגובשות ומבוססות ידע. |
| **תפקוד מטה- קוגניטיבי** | מקיים תהליכי חשיבה רפלקטיבית על אודות התנסויות בכיתה ומחוץ לכיתה.  מיישם תובנות שנרכשו בתהליך הרפלקטיבי בכיתה בכל תחומי הלמידה והעניין של התלמיד. | מקיים תהליכי חשיבה רפלקטיבית על אודות התנסויות במסגרות שונות בקהילה. | מקיים תהליכי חשיבה רפלקטיבית – מעגל של"ח (שיעור לחיים). | מקיים תהליכי חשיבה רפלקטיבית על אודות התנסויות אישיות וקבוצתיות במעורבות החברתית.  מיישם תובנות שנרכשו בתהליך הרפלקטיבי בכל תחומי הלמידה והעניין של התלמיד. |
| **תפקוד בין-אישי** | יודע להשתתף בשיח קבוצתי מכבד.  פועל בשיתוף פעולה בצוותי משימה שונים בכיתה ומחוצה לה.  נכון לקבל תפקידים בכיתה, בבית הספר ובקהילה. | יודע להשתתף בשיח קבוצתי מכבד.  פועל בשיתוף פעולה בצוותי משימה שונים בארגון ובקהילה. | מנהל שיח מכבד בדיונים ערכיים בכיתה ובשדה.  פועל באחריות ובשיתוף פעולה בפעילות קבוצתית ובוועדות לניהול עצמי בגיחה, בסיורים ובמסעות. | יודע לנהל שיח מכבד בדיונים ערכיים בכיתה, בקבוצת הפרויקט ועם מקבלי השירות.  פועל בשיתוף פעולה עם שותפים בהתנסות האישית ובפרויקט הקבוצתי. |
| **תפקוד תוך-אישי** | מודע ליכולותיו ולחוזקותיו ומראה שליטה עצמית במסגרת הכיתה כקבוצה חברתית.  פתוח להתנסויות ומממש את יכולותיו במילוי תפקידים בכיתה, בבית הספר ובקהילה.  מגלה יכולת התמודדות עם דילמות מוסריות ושליטה במצבי קונפליקט. | מודע ליכולותיו ולחוזקותיו ומראה שליטה עצמית במסגרת הקבוצה החברתית.  פתוח להתנסויות ומממש את יכולותיו במילוי תפקידים בארגון ובקהילה.  ממלא תפקידי מנהיגות בארגון ובקהילה. | מבטא את יכולותיו הקוגניטיביות, הרגשיות והפיסיות ומעצים אותן במסגרת פעילות בשדה ובבית הספר לפיתוח המסוגלות האישית. | ממלא את משימותיו במסגרת המעורבות החברתית בהתמדה ובאחריות.  מודע ליכולותיו ולחוזקותיו ופתוח להתנסויות חדשות.  יודע לנהל רגשות, לקבל החלטות ולהתמודד עם קשיים ועם מצבי אי-ודאות בשיקול דעת. |
| **תפקוד הכוונה עצמית בלמידה וניהולה** | משתתף פעיל בבחירת תחומי עניין, תכנים ודרכי למידה בתחום החינוך החברתי.  יודע לקבל החלטות מושכלות בתחומים שונים. | משתתף פעיל בבחירת מסגרות, תחומי עניין, תכנים ודרכי הפעלה לשעות הפנאי בתחומי החינוך הבלתי-פורמלי.  יודע לקבל החלטות מושכלות בתחומים שונים. | משתתף פעיל בוועדות לניהול עצמי בפעילות בשדה (ימי של"ח, גיחות ומסעות).  מקבל אחריות בתפקידי הובלה ומנהיגות לתרומה לחברה, לסביבה ולמדינה – מש"צים. | משתתף פעיל בבחירת תחומי ההתנסות האישית והקבוצתית.  יוזם מהלכים של מעורבות חברתית, מזהה צרכים, בוחן מענים שונים, מגדיר מטרות ותוצאות, מתכנן, מבצע ומעריך.  מקבל תפקידי הובלה ומנהיגות. |
| **תפקוד חושי-תנועתי** | מציג תכנים ועמדות בנושאים חברתיים באמצעות תנועה, צליל, יצירה. | מתנסה במגוון כלים חושיים ותנועתיים במסגרת הפעילויות של החינוך הבלתי-פורמלי לשעות הפנאי.  רוכש כלים חושיים ותנועתיים ומיומנויות מגוונות במסגרת פעילות החינוך הבלתי-פורמלי לשעות הפנאי. | מפעיל כלים חושיים ותנועתיים במסגרת השיעורים בכיתה ובפעילות בשדה (ימי של"ח, גיחות ומסעות) להתמצאות במרחב ולהכרת הארץ "דרך הרגליים".  משתף את "חברת בית הספר" בהתנסויות באמצעים רב-גוניים. | מפעיל כלים חושיים ותנועתיים במסגרת ההתנסות האישית והקבוצתית במעורבות חברתית.  משתף את קהילת הכיתה ובית הספר בהתנסויות האישיות והקבוצתיות באמצעים רב-גוניים. |